Camera Deputaților a votat, marți, proiectul de lege care permite instanțelor să suspende pentru zece ani permisul șoferilor care sunt prinși băuți sau drogați la volan, chiar dacă nu au provocat un accident rutier. Camera Deputaților e decizională, astfel că proiectul urmează să ajungă la promulgare la președintele Klaus Iohannis.
”Mă bucur că proiectul a trecut cu cvasi-unanimitate și prin Camera Deputaților, și prin Senat. E un proiect care introduce trei măsuri pentru combaterea consumului și traficului de droguri sau alcool”, a spus senatorul PSD, Robert Cazanciuc, inițiator al proiectului.
Astfel că judecătorii vor putea suspenda permisul de conducere până la 10 ani şoferilor prinşi la volan cu alcoolemie mai mare de 0,8/mie sau drogaţi.
Această lege prevede pedepse înăsprite pentru multe categorii de infracțiuni legate de traficul de droguri, precum şi circumstanţe agravante pentru cei care folosesc minori. Totodată, pedeapsa cu închisoarea nu va mai putea fi amânată pentru anumite infracțiuni legate de traficul de droguri.
”Un alt aspect al legii este că majorează pedepsele privind finanţarea faptelor ce au legătură cu traficul şi consumul de droguri”, a mai precizat Robert Cazanciuc.
Proiectul de lege a fost promovat după ce a avut loc accidentul de la 2 Mai, în care un Vlad Pascu, șoferul drogat, a accidentat mortal doi tineri.